**14/2022.**

**JEGYZŐKÖNYV**

*Üllés Nagyközségi Önkormányzat Képviselő-testületének*

*2022. augusztus 5-i rendkívüli, nyílt üléséről*

*Tfik-ban való rögzítés: 2022. augusztus*

**Mellékletek:**

1.)Meghívó

2.) Jelenléti ívek

3.) Rendelet-tervezet az élelmezési nyersanyagköltségről és étkezési díjakról

4.) Üllés Nagyközségi Önkormányzat 12/2022.(VIII.05.)önkormányzati rendelete az élelmezési nyersanyagköltségről és étkezési díjakról

5.) Rendelet-tervezet a személyes gondoskodást nyújtó szociális ellátásokról és azok térítési díjáról szóló 16/2021.(XI. 18.) önkormányzati rendelet módosításáról

6.) Üllés Nagyközségi Önkormányzat 13/2022.(VIII.05.)önkormányzati rendelete a személyes gondoskodást nyújtó szociális ellátásokról és azok térítési díjáról szóló 16/2021.(XI.18.)önkormányzati rendelet módosításáról

7.) Rendelet-tervezet a temetőről és a temetkezés rendjéről

8.) Üllés Nagyközségi Önkormányzat 14/2022.(VIII.05.)önkormányzati rendelete a temetőről és a temetkezés rendjéről

9.) Rendelet-tervezet a vásárokról és piacokról

10.) Üllés Nagyközségi Önkormányzat 15/2022.(VIII.05.)önkormányzati rendelete a vásárokról és a piacokról

11.) Rendelet-tervezet - az anyakönyvi események létesítésének hivatali helyiségen kívüli, valamint a hivatali munkaidőn kívül történő engedélyezésének szabályairól, valamint az azokért fizetendő díjak mértékéről szóló 12/2019. (VII. 31.)önkormányzati rendelet módosításáról

12.) Üllés Nagyközségi Önkormányzat 16/2022.(VIII.05.)önkormányzati rendelete

az anyakönyvi események létesítésének hivatali helyiségen kívüli, valamint a hivatali munkaidőn kívül történő engedélyezésének szabályairól, valamint az azokért fizetendő díjak mértékéről szóló 12/2019.(VII.31.)önkormányzati rendelet módosításáról

13.) 2022. évi szociális célú tüzelőanyag vásárláshoz kapcsolódó támogatáshoz szükséges saját forrás biztosítása

14.) Üllés Nagyközségi Önkormányzat Tanyagondnoki Szolgáltatás I-III. számú tanyagondnoki körzetek Szakmai Programjának módosítása

15.) Új Használati és Szolgáltatási Szabályzat elfogadása

16.) Iparterület ajánlattételi dokumentációja

Üllés Nagyközségi Önkormányzat Képviselő-testületének

2022. augusztus 5-i rendkívüli, nyílt ülésén meghozott

**H A T Á R O Z A T O K**

**108/2022(VIII.05.)önkormányzati határozat** 5.o.

**Tárgy:** A Képviselőtestület 2022. augusztus 5-i rendkívüli, nyílt ülésének napirendi pontja

**109/2022 (VIII.05.) önkormányzati határozat**  12.o.

**Tárgy:** A 2022. évi szociális célú tüzelőanyag vásárláshoz kapcsolódó támogatáshoz szükséges saját forrás biztosítása

**110/2022. (VIII.05.)önkormányzati határozat**  13.o.

**Tárgy:** Üllés Nagyközségi Önkormányzat Képviselő-testülete Üllés Nagyközségi Önkormányzat Tanyagondnoki Szolgáltatás I-III. számú tanyagondnoki körzetek Szakmai Programjának módosítása

**111/2022. (VIII.05.)önkormányzati határozat**  14.o.

**Tárgy:** Használati és Szolgáltatási Szabályzat módosítása

**112/2022. (VIII.05.)önkormányzati határozat**  15.o.

**Tárgy:** Döntés az Ipari terület versenyeztetési eljárásának megindításáról, az ajánlattételi dokumentáció jóváhagyásáról

**113/2022. (VIII.05.)önkormányzati határozat**  16.o.

**Tárgy:** Zárt ülés elrendelése

Üllés Nagyközségi Önkormányzat Képviselő-testületének

2022. augusztus 5-i rendkívüli, nyílt ülésén megalkotott

**R E N D E L E T E K**

**12/2022.(VIII.05.)ÖNKORMÁNYZATI RENDELETE**  7.o.

AZ ÉLELMEZÉSI NYERSANYAGKÖLTSÉGRŐL ÉS ÉTKEZÉSI DÍJAKRÓL

**13/2022.(VIII.05.)ÖNKORMÁNYZATI RENDELETE**  8.o.

A SZEMÉLYES GONDOSKODÁST NYÚJTÓ SZOCIÁLIS ELLÁTÁSOKRÓL ÉS AZOK TÉRÍTÉSI DÍJÁRÓL SZÓLÓ 16/2021.(XI.18.)ÖNKORMÁNYZATI RENDELET MÓDOSÍTÁSÁRÓL

**14/2022.(VIII.05.)ÖNKORMÁNYZATI RENDELETE**  9.o.

A TEMETŐRŐL ÉS A TEMETKEZÉS RENDJÉRŐL

**15/2022.(VIII.05.)ÖNKORMÁNYZATI RENDELETE**  10.o.

A VÁSÁROKRÓL ÉS PIACOKRÓL

**16/2022.(VIII.05.)ÖNKORMÁNYZATI RENDELETE**  11.o.

AZ ANYAKÖNYVI ESEMÉNYEK LÉTESÍTÉSÉNEK HIVATALI HELYISÉGEN KÍVÜLI, VALAMINT A HIVATALI MUNKAIDŐN KÍVÜL TÖRTÉNŐ ENGEDÉLYEZÉSÉNEK SZABÁLYAIRÓL, VALAMINT AZ AZOKÉRT FIZETENDŐ DÍJAK MÉRTÉKÉRŐL SZÓLÓ 12/2019.(VII.31.)ÖNKORMÁNYZATI RENDELET MÓDOSÍTÁSÁRÓL

**Jegyzőkönyv**

Készült: az Üllés Nagyközségi Önkormányzat Képviselőtestületének 2022. augusztus 5-i rendkívüli, nyílt ülésén.

Helye: Polgármesteri Hivatal, Tárgyaló

Az ülés kezdetekor jelen vannak: Nagy Attila Gyula polgármester, Juhász Attila alpolgármester, Dudás János, Fodorné Bodrogi Judit és Mészáros Marcell képviselők

Távolmaradását előzetesen jelezte: Meszesné Volkovics Szilvia képviselő

Tanácskozási joggal meghívottak közül jelen van:

Dr. Borbás Zsuzsanna jegyző

Jegyzőkönyvvezető: Balogh Márta igazgatási előadó

Nagy Attila Gyula polgármester: köszönti a nyílt ülés résztvevőit.

A Jelenléti ív alapján megállapítja, hogy a Képviselőtestület 7 tagjából 5 fő jelen van, így az ülést határozatképesnek nyilvánítja és azt megnyitja.

A napirendeket a meghívó szerint javasolja elfogadni, melyet szavazásra bocsát.

A Képviselőtestület 5 igen szavazattal a javaslattal egyetért, és az alábbi határozatot hozza:

**108/2022.(VIII.05.)önkormányzati határozat**

**Tárgy:** A Képviselőtestület 2022. augusztus 5-i, rendkívüli, nyílt ülésének napirendi pontja

**H A T Á R O Z A T**

Üllés Nagyközségi Önkormányzat Képviselőtestülete a Képviselőtestület 2022. augusztus 5-i rendkívüli, nyílt ülésének napirendjét az alábbiak szerint határozza meg:

1. **Rendelet-tervezet az élelmezési nyersanyagköltségről és étkezési díjakról**

Előadó: Nagy Attila Gyula polgármester

1. **Rendelet-tervezet a személyes gondoskodást nyújtó szociális ellátásokról és azok**

**térítési díjáról szóló 16/2021.(XI. 18.) önkormányzati rendelet módosításáról**

Előadó: Nagy Attila Gyula polgármester

1. **Rendelet-tervezet a temetőről és a temetkezés rendjéről**

Előadó: Nagy Attila Gyula polgármester

1. **Rendelet-tervezet a vásárokról és piacokról**

Előadó: Nagy Attila Gyula polgármester

**5.)** **Rendelet-tervezet - az anyakönyvi események létesítésének hivatali helyiségen kívüli,**

**valamint a hivatali munkaidőn kívül történő engedélyezésének szabályairól, valamint**

**az azokért fizetendő díjak mértékéről szóló 12/2019. (VII. 31.)önkormányzati rendelet**

**módosításáról**

Előadó: Nagy Attila Gyula polgármester

**6.) 2022. évi szociális célú tüzelőanyag vásárláshoz kapcsolódó támogatáshoz szükséges saját forrás biztosítása**

Előadó: Nagy Attila Gyula polgármester

**7.) Üllés Nagyközségi Önkormányzat Tanyagondnoki Szolgáltatás I-III. számú tanyagondnoki körzetek Szakmai Programjának módosítása**

Előadó: Nagy Attila Gyula polgármester

**8.)** **Új Használati és Szolgáltatási Szabályzat elfogadása**

Előadó: Nagy Attila Gyula polgármester

**9.) Döntés az Ipari terület versenyeztetési eljárásának megindításáról, az ajánlattételi dokumentáció jóváhagyásáról**

Előadó: Nagy Attila Gyula polgármester

Erről jegyzőkönyvi kivonaton értesül:

1) Nagy Attila Gyula polgármester

2) Irattár

1. **Napirend**

**Rendelet-tervezet az élelmezési nyersanyagköltségről és étkezési díjakról**

Előadó: Nagy Attila Gyula polgármester

*(az előterjesztés a jegyzőkönyv 3. számú melléklete)*

Nagy Attila Gyula polgármester: mindenki megkapta az előterjesztést. Az élelmiszerek folyamatos és jelentős drágulása, illetve a rezsiköltségek várható nagymértékű emelkedése miatt van szükség a jelenleg hatályos rendeletben foglalt térítési díjak emelésére. A covid járvány alatt nem tudtak emelni, utoljára 2020. január 1-jétől változtak az árak. Az előállítási költségek és a beszedhető díjak közötti különbséget az önkormányzatnak kellett „benyelnie”. Eddig a hiányt ki tudták gazdálkodni, viszont, ha most nem emelnek, komolyan fenyegeti őket az önkormányzat működésképtelenné válása. Nem fogják és nem is tudják az összes piaci emelkedést ráterhelni a lakosságra. A díjemelés mértéke a konyhavezető és a pénzügyi-gazdálkodási csoportvezető közös ajánlásával került megállapításra. A díjakat a környező települések emelt díjaival is összevetették.

Dr. Borbás Zsuzsanna jegyző: ez az emelés az előző állapothoz képest kb. 25 %-os növekedést jelent. A rendelet csak a díjaiban változott, de az új jogszabályszerkesztő program miatt új rendelet megalkotására van szükség.

*Dr. Faragó-Mészáros Judit képviselő 9 óra 9 perckor megérkezik az ülésterembe.*

Nagy Attila Gyula polgármester: megállapítja, a képviselőtestület 7 tagja közül 6 jelen van, az ülés határozatképes.

Dr. Borbás Zsuzsanna jegyző: a díjak nem a rendelet szövegében, hanem annak mellékletében kerülnek szabályozásra. A rendelet szövegébe önálló paragrafusként bekerül, hogy az Önkormányzatnál és intézményeinél foglalkoztatotti jogviszonyban állók munkahelyi étkeztetését kedvezményesen, a mindenkori élelmezési nyersanyagköltséggel azonos mértékben állapítja meg.

Fodorné Bodrogi Judit képviselő: az, hogy ez az emelés az idei évre elegendő lesz-e, sajnos nem tudják. A konyhára a hatósági áras vásárlás nem vonatkozik. Bízik benne, hogy legalább ezeket a díjakat idén tartani tudják.

Nagy Attila Gyula polgármester: ha tudják tartani, nem emelnek.

Fodorné Bodrogi Judit képviselő: Az állam hozzájárul az önkormányzatok költségeihez?

Nagy Attila Gyula polgármester: ezt még nem tudja. Az államigazgatás hatalmas, minden szegletétől megvonták a rezsikedvezményt. Látható volt, hogy baj lesz, de egyszerre nem fognak tudni segíteni, csak „szigetszerűen”, mindig annak segítenek, ahol a legnagyobb a baj. Az, hogy a segítség tervszerű legyen, egyelőre nem életszerű.

Kérdés, észrevétel van-e? Ha nincs, javasolja a rendelet-tervezet elfogadását, melyet szavazásra bocsát.

A Képviselőtestület 6 igen szavazattal a javaslattal egyetért, és az alábbi rendeletet alkotja:

ÜLLÉS NAGYKÖZSÉGI ÖNKORMÁNYZAT KÉPVISELŐTESTÜLETÉNEK 12/2022.(VIII.05.)ÖNKORMÁNYZATI RENDELETE AZ ÉLELMEZÉSI NYERSANYAGKÖLTSÉGRŐL ÉS ÉTKEZÉSI DÍJAKRÓL

*(a rendelet teljes szövegét a 4. számú melléklet tartalmazza)*

1. **Napirend**

**Rendelet-tervezet a személyes gondoskodást nyújtó szociális ellátásokról és azok térítési díjáról szóló 16/2021.(XI. 18.) önkormányzati rendelet módosításáról**

Előadó: Nagy Attila Gyula polgármester

*(az előterjesztés a jegyzőkönyv 5. számú melléklete)*

Nagy Attila Gyula polgármester: mindenki megkapta az előterjesztést. A díjakat a tagintézmény-vezetővel egyeztették.

Dr. Borbás Zsuzsanna jegyző: az ebben a rendeletben feltüntetett térítési díjak is kb. 25 %-os emelést tartalmaznak. A rendeletben meghatározott jövedelemhatárok nem változtak.

Az ebéd kiszállítás díját 70 Ft-ról 100 Ft-ra emelnék.

Nagy Attila Gyula polgármester: az ebédet továbbra is gépjárművel vinnék. Így nyilván drágább, de gyorsabb. Sajnos megfelelő munkaerőt sem tudnak biztosítani.

Fodorné Bodrogi Judit képviselő: igaz, hogy ő még a régi üzemanyagárakkal számolt, de úgy látja, hogy gépjárművel jobban megéri kiszállítani. Gyorsabb, és a jelen adagszámok tekintetében a korábbi 4 fő már nem is lenne elég. Korábban 28 főnek, most 50 főnek viszik ki az ebédet.

Nagy Attila Gyula polgármester: kérdés, észrevétel van-e? Ha nincs, javasolja a rendelet-tervezet elfogadását, melyet szavazásra bocsát.

A Képviselőtestület 6 igen szavazattal a javaslattal egyetért, és az alábbi rendeletet alkotja:

ÜLLÉS NAGYKÖZSÉGI ÖNKORMÁNYZAT KÉPVISELŐTESTÜLETÉNEK 13/2022.(VIII.05.)ÖNKORMÁNYZATI RENDELETE A SZEMÉLYES GONDOSKODÁST NYÚJTÓ SZOCIÁLIS ELLÁTÁSOKRÓL ÉS AZOK TÉRÍTÉSI DÍJÁRÓL SZÓLÓ 16/2021.(XI.18.)ÖNKORMÁNYZATI RENDELET MÓDOSÍTÁSÁRÓL

*(a rendelet teljes szövegét a 6. számú melléklet tartalmazza)*

1. **Napirend**

**Rendelet-tervezet a temetőről és a temetkezés rendjéről**

Előadó: Nagy Attila Gyula polgármester

*(az előterjesztés a jegyzőkönyv 7. számú melléklete)*

Nagy Attila Gyula polgármester: mindenki megkapta az előterjesztést.

Dr. Borbás Zsuzsanna jegyző: 2021. január 1-jétől módosították volna korábban a rendeletet, de az a covidjárvány miatt nem léphetett hatályba.

A sírhelymegváltásokon nem változtatnának. A víz- és áramfogyasztás 1000 Ft-ról 1500 Ft-ra módosulnának. A temetési közszolgáltatást ellátó cég(ek) 5000 Ft helyett 10000 Ft-ot fizetnének alkalmanként az igénybevételért. A 11.§-t kiegészítette az alábbiakkal: „*A temetőben eseti jellegű vállalkozásszerűen munkát végzők tevékenységüket ingyenesen gyakorolhatják”.* Itt a törvény szab egy határt az önkormányzatnak a temető használatára vonatkozóan. A sírköves munkát végzőktől eddig sem kértek pénzt. A tőlük befolyó bevétel annyira jelentéktelen összeg lenne, hogy a díjfizetést továbbra sem javasolja bevezetni. Legyen a tevékenységük ingyenesen végezhető.

Nagy Attila Gyula polgármester: a tevékenységüket viszont be kellene jelenteniük. Ez azért is jó, mert nyomon tudnák követni az esetlegesen nem rendeltetésszerűen végzett munkát.

Juhász Attila alpolgármester: az épületben van egy halott hűtő. Van-e arra esély, hogy ezt üzembe helyezik? Jelenleg az elhunytakat Ruzsára viszik át hűteni, de a hűtés, valamint a szállítás költségei is nagyon nagy terhet rónak a temettetőkre.

Nagy Attila Gyula polgármester: sajnos a hűtő üzembehelyezése nem fért már bele a pályázatba. Úgy tudja, hogy a főkapcsolóval van probléma, talán az, hogy kívülről le lehet azt kapcsolni.

Juhász Attila alpolgármester: ha csak ennyi a probléma, akkor a kapcsolót az épületen belülre kell helyezni.

Nagy Attila Gyula polgármester: rákérdez, most mi a helyzet? Hogy lehetne megtalálni a megoldást?

Dudás János PÜB elnöke: az 5. § (6) bekezdésben a „kripta” szóval vannak aggályai. Szerinte Üllésen nem található klasszikus értelemben vett kripta. Szerinte a fogalmakat egyértelműsíteni kellene, melyet a kripta szó törlésével és a sírbolt szó rendeletben hagyásával lehet megoldani.

Dr. Borbás Zsuzsanna jegyző: módosítsák így, legyen egyértelmű.

Nagy Attila Gyula polgármester: kérdés, észrevétel van-e? Ha nincs, javasolja a rendelet-tervezet fenti javaslattal történő módosításával *(5.§ (6) bekezdésben a „kripta” szót töröljék*) történő elfogadását, melyet szavazásra bocsát.

A Képviselőtestület 6 igen szavazattal a javaslattal egyetért, és az alábbi rendeletet alkotja:

ÜLLÉS NAGYKÖZSÉGI ÖNKORMÁNYZAT KÉPVISELŐTESTÜLETÉNEK 14/2022.(VIII.05.)ÖNKORMÁNYZATI RENDELETE A TEMETŐRŐL ÉS A TEMETKEZÉS RENDJÉRŐL

*(a rendelet teljes szövegét a 8. számú melléklet tartalmazza)*

1. **Napirend**

**Rendelet-tervezet a vásárokról és piacokról**

Előadó: Nagy Attila Gyula polgármester

*(az előterjesztés a jegyzőkönyv 9. számú melléklete)*

Nagy Attila Gyula polgármester: mindenki megkapta az előterjesztést.

Dr. Borbás Zsuzsanna jegyző: e rendeletnél is kb 25 %-os emelést hajtanának végre, ezt a díjbeszedő kollégával egyeztették. Díjemelés régen nem volt, időszerű.

Nagy Attila Gyula polgármester: a piacfejlesztéses pályázat közbeszerzés előtt áll. Próbált már tájékozódni a lehetséges kivitelezői költségvetést illetően. Nagyon magasak az építőanyagárak, főként a fa és a vasanyag. Ha lesz olyan vállalkozó, aki belefér a pályázati keretbe, akkor megvalósítják, ha nem lesz, visszaadják a pályázatot.

Kérdés, észrevétel van-e? Ha nincs, javasolja a rendelet-tervezet elfogadását, melyet szavazásra bocsát.

A Képviselőtestület 6 igen szavazattal a javaslattal egyetért, és az alábbi rendeletet alkotja:

ÜLLÉS NAGYKÖZSÉGI ÖNKORMÁNYZAT KÉPVISELŐTESTÜLETÉNEK 15/2022.(VIII.05.)ÖNKORMÁNYZATI RENDELETE A VÁSÁROKRÓL ÉS PIACOKRÓL

*(a rendelet teljes szövegét a 10. számú melléklet tartalmazza)*

**5.) Napirend**

**Rendelet-tervezet - az anyakönyvi események létesítésének hivatali helyiségen kívüli, valamint a hivatali munkaidőn kívül történő engedélyezésének szabályairól, valamint az azokért fizetendő díjak mértékéről szóló 12/2019. (VII. 31.)önkormányzati rendelet módosításáról**

Előadó: Nagy Attila Gyula polgármester

*(az előterjesztés a jegyzőkönyv 11. számú melléklete)*

Nagy Attila Gyula polgármester: mindenki megkapta az előterjesztést.

Dr. Borbás Zsuzsanna jegyző: nagyon sok házasságkötés történik, külső helyszíneken is.

*Dr. Faragó-Mészáros Judit képviselő 9 óra 28 perckor távozik az ülésteremből*

Nagy Attila Gyula polgármester: megállapítja, a 7 fő képviselőből 5 fő képviselő jelen van, az ülés határozatképes.

Dr. Borbás Zsuzsanna jegyző: módosul a rendelet 4. §-a. A hivatali helyiségben az anyakönyvi esemény lebonyolításának szolgáltatási díja hivatali munkaidőn túl eddig 19 ezer Ft volt, a tervezet szerint 24.000 Ft lenne, a hivatali helyiségen kívüli hivatali munkaidőben vagy munkaidőn túl történő anyakönyvi esemény lebonyolításának szolgáltatási díja eddig 25.000 Ft volt, most 32.000 Ft lenne. Az anyakönyvi események kapcsán az önkormányzatnál felmerülő költségek jelentősen megemelkedtek, a díjemelés ezért szükségszerű.

A rendelet 4.§-a konkretizálja, a díj mit fedez? Így a helységhasználati díjat, a pohárköszöntőhöz és gyűrűhúzáshoz szükséges eszközöket, az anyakönyvi kivonatot tartalmazó díszmappát, valamint az anyakönyvi esemény során biztosított gépzene szolgáltatását, de ebből az összegből kerül kifizetésre az anyakönyvvezető és annak segítője is.

*Dr. Faragó-Mészáros Judit képviselő 9 óra 29 perckor visszatér az ülésterembe.*

Nagy Attila Gyula polgármester: megállapítja a 7 képviselőből 6 jelen van, az ülés határozatképes.

Kérdés, észrevétel van-e? Ha nincs, javasolja a rendelet-tervezet elfogadását, melyet szavazásra bocsát.

A Képviselőtestület 6 igen szavazattal a javaslattal egyetért, és az alábbi rendeletet alkotja:

ÜLLÉS NAGYKÖZSÉGI ÖNKORMÁNYZAT KÉPVISELŐTESTÜLETÉNEK 16/2022.(VIII.05.)ÖNKORMÁNYZATI RENDELETE AZ ANYAKÖNYVI ESEMÉNYEK LÉTESÍTÉSÉNEK HIVATALI HELYISÉGEN KÍVÜLI, VALAMINT A HIVATALI MUNKAIDŐN KÍVÜL TÖRTÉNŐ ENGEDÉLYEZÉSÉNEK SZABÁLYAIRÓL, VALAMINT AZ AZOKÉRT FIZETENDŐ DÍJAK MÉRTÉKÉRŐL SZÓLÓ 12/2019.(VII.31.)ÖNKORMÁNYZATI RENDELET MÓDOSÍTÁSÁRÓL

*(a rendelet teljes szövegét a 12. számú melléklet tartalmazza)*

**6.) Napirend**

**2022. évi szociális célú tüzelőanyag vásárláshoz kapcsolódó támogatáshoz szükséges saját forrás biztosítása**

Előadó: Nagy Attila Gyula polgármester

*(az előterjesztés a jegyzőkönyv 13. számú melléklete)*

Nagy Attila Gyula polgármester: mindenki megkapta az előterjesztést.

Juhász Attila alpolgármester: beszélt a gemenci erdőgazdaság egyik vezetőjével, aki elmondta, nagymennyiségű fát fognak kivágni, készletezni. Elmondta azt is, hogy tudomása szerint az önkormányzatok meg fogják kapni az igényelt famennyiség 100 %-át.

Nagy Attila Gyula polgármester: kérdés, mennyiért? A fa ára lassan a korábbi háromszorosa lesz.

Juhász Attila alpolgármester: az állami erdőgazdaságok nem emelhetnek árat, a tavalyi áron kötelesek adni, ellentétben a piaci szereplőkkel. A fa ára extrém módon felment. Egy kaloda hasított fáért 110.000 Ft-ot is elkérnek. Egyébként a környékben lesznek fakivágások, Ruzsán 20 hektárt, Pusztamérgesen 40 hektárt tisztítanak meg – de ott a piaci ár diktál.

Dr. Borbás Zsuzsanna jegyző: az eddigi gyakorlat az volt, hogy a megpályázott famennyiségtől 80-100 m3 fával kevesebbet kaptak. Ha most megkapják az igényelt famennyiséget, annak önereje 124.500 Ft-tal lesz magasabb, mint a költségvetésben erre a célra elkülönített összeg. Az önerő tehát összesn 444.500 Ft lesz, ehhez jön még az aktuális szállítási költség.

A Dalerd Zrt-nek leadták az előzetes igényüket. Még nem szerződtek, azt majd a támogatói okirat birtokában tudnak.

Juhász Attila alpolgármester: ő is beszélt a Dalerd Zrt vezetőjével, aki megerősítette, az önkormányzatot ki tudják „szolgálni”.

Nagy Attila Gyula polgármester: kérdés, észrevétel van-e? Ha nincs, javasolja a határozati javaslat elfogadását, melyet szavazásra bocsát.

A Képviselőtestület 6 igen szavazattal a javaslattal egyetért, és az alábbi határozatot hozza:

**109/2022 (VIII.05.) önkormányzati határozat**

**Tárgy:** A 2022. évi szociális célú tüzelőanyag vásárláshoz kapcsolódó támogatáshoz szükséges saját forrás biztosítása

**HATÁROZAT**

1.) Üllés Nagyközségi Önkormányzat Képviselő-testülete Magyarország 2022. évi központi költségvetésről szóló 2021. évi XC. törvény 3. mellékelt 2.2.1. pontja szerinti A települési önkormányzatok szociális célú tüzelőanyag vásárláshoz kapcsolódó támogatására pályázatot nyújt be.

2.) A Képviselő-testület a szociális célú tűzifa vásárlásához szükséges saját forrás mértékét, 444.500 Ft (azaz Négyszáznegyvennégyezer-ötszáz forint) összeget biztosítja Üllés Nagyközségi Önkormányzat 2022. évi költségvetésének Egyéb nem intézményi ellátások kiadások terhére.

3.) A Képviselőtestület vállalja, hogy a szociális célú tűzifában részesülőktől ellenszolgáltatást nem kér.

4.) A Képviselőtestület tudomásul veszi, hogy a tűzifa szállításából – ideértve a rászorulókhoz való eljuttatást is – származó költségek a települési önkormányzatot terhelik.

**Határidő:** 2022. augusztus 31.

**Felelős:** Juhászné Bozsák Andrea szociális ügyintéző

Erről jegyzőkönyvi kivonaton értesítést kap:

1. Magyar Államkincstár
2. Nagy Attila Gyula polgármester
3. Dr. Borbás Zsuzsanna jegyző
4. Fáncsik Judit pénzügyi-gazdálkodási csoportvezető
5. Juhászné Bozsák Andrea igazgatási ügyintéző
6. Irattár

**7.) Napirend**

**Üllés Nagyközségi Önkormányzat Tanyagondnoki Szolgáltatás I-III. számú tanyagondnoki körzetek Szakmai Programjának módosítása**

Előadó: Nagy Attila Gyula polgármester

*(az előterjesztés a jegyzőkönyv 14. számú melléklete)*

Nagy Attila Gyula polgármester: mindenki megkapta az előterjesztést.

Dr. Borbás Zsuzsanna jegyző: egy módosítás lenne az önkormányzati költségek csökkentése, racionalizálása okán. Felülvizsgálták a gyermekszállítás rendszerét. Ez nem kötelező szolgáltatás. A kérelmezésnek, igénybevételnek annyi feltételt szabnának, hogy a család gépjárművel ne rendelkezzen. E tényt a központi gépjárműnyilvántartási rendszerből ellenőrizni tudják.

Nagy Attila Gyula polgármester: eddig olyan gyermekeket is szállítottak, akiknek az óvodába, iskolába bejutásukhoz lett volna más lehetősége. Az önkormányzatnak a jelen üzemanyagárak mellett át kell gondolni a jelenlegi gyakorlatot és azon azonnali hatállyal változtatni kell.

Fodorné Bodrogi Judit képviselő: egyedi elbírálásra lesz lehetőség?

Nagy Attila Gyula polgármester: igen, az mindig is volt.

Kérdés, észrevétel van-e? Ha nincs, javasolja a határozati javaslat elfogadását, melyet szavazásra bocsát.

A Képviselőtestület 6 igen szavazattal a javaslattal egyetért, és az alábbi határozatot hozza:

**110/2022. (VIII.05.)önkormányzati határozat**

**Tárgy:** Üllés Nagyközségi Önkormányzat Képviselő-testülete Üllés Nagyközségi Önkormányzat Tanyagondnoki Szolgáltatás I-III. számú tanyagondnoki körzetek Szakmai Programjának módosítása

**H A T Á RO Z A T**

Üllés Nagyközségi Önkormányzat Képviselőtestülete Üllés Nagyközségi Önkormányzat Tanyagondnoki Szolgáltatás I-III. számú tanyagondnoki körzetek Szakmai Programját 2022. augusztus 8. napjától a melléklet szerint módosítja.

Felelős: Balogh Márta

Határidő: 2022. augusztus 5.

Erről jegyzőkönyvi kivonaton értesítést kap:

1. Nagy Attila Gyula polgármester
2. Balogh Márta igazgatási csoportvezető
3. Móczár Gabriella asszisztens
4. Irattár

**8.) Napirend**

**Új Használati és Szolgáltatási Szabályzat elfogadása**

Előadó: Nagy Attila Gyula polgármester

*(az előterjesztés a jegyzőkönyv 15. számú melléklete)*

Nagy Attila Gyula polgármester: mindenki megkapta az előterjesztést.

A szabályzat díjtételei több ponton is emelkednének. Emelkedni fognak pl. az Üllési Körkép hirdetési díjai is, kivétel ez alól az álláshirdetés lesz, ami ingyenes kategória.

Dr. Borbás Zsuzsanna jegyző: az előterjesztés részletezi az emelés százalékait, átlagban 20-40 %-os az emelés, de pl. a temető, műfüves pálya bérleti díjainál ez 100 %-os. Az új díjtételeket a Technikai Csoport vezetőjével és az érintett intézményvezetőkkel történt egyeztetés után alakították ki. A Technikai Csoport által nyújtott szolgáltatásokat csökkentették, nincs rá

kapacitásuk. Az Erdei Iskolánál is emeltek, de annak díjai még mindig alatta maradnak a környező iskolák tervezett díjemeléseinek. Reméli, így is megfizethetők lesznek a jövőbeni bérlőknek.

Nagy Attila Gyula polgármester: az Erdei Iskolára ráfér egy nagyobb mérvű felújítás, korszerűsítés, reméli, lesz rá pályázati forrás.

Kérdés, észrevétel van-e? Ha nincs, javasolja a határozati javaslat elfogadását, melyet szavazásra bocsát.

A Képviselőtestület 6 igen szavazattal a javaslattal egyetért, és az alábbi határozatot hozza:

**111/2022. (VIII.05.)önkormányzati határozat**

**Tárgy:** Használati és Szolgáltatási Szabályzat módosítása

**H A T Á R O Z A T**

1.)Üllés Nagyközségi Önkormányzat Képviselő-testülete Üllés Nagyközségi Önkormányzat használatba adási és szolgáltatási díjszabásait tartalmazó Használati és Szolgáltatási Szabályzat tervezetét áttekintette és azt a melléklet szerint 2022. szeptember 5. napjával történő hatálybalépéssel elfogadja.

2.)A Képviselőtestület felkéri Dr. Borbás Zsuzsanna jegyzőt, hogy a 2022. szeptember 5. napjával hatályba lépő szabályzat kihirdetéséről intézkedjen.

Határidő: 2022. augusztus 31.

Felelős: Balogh Márta igazgatási ügyintéző

Erről jegyzőkönyvi kivonaton értesítést kap:

1)Nagy Attila Gyula polgármester

2)önkormányzati intézmények vezetői

3)Irattár

**9.) Napirend**

**Döntés az Ipari terület versenyeztetési eljárásának megindításáról, az ajánlattételi dokumentáció jóváhagyásáról**

Előadó: Nagy Attila Gyula polgármester

*(az előterjesztés a jegyzőkönyv 16. számú melléklete)*

Nagy Attila Gyula polgármester: mindenki megkapta az előterjesztést. Az ipari területes pályázat utolsó, kincstári ellenőrzése szerdán megtörtént. Ha a határozati javaslatot elfogadnák, akkor az ajánlattételi dokumentációt meg lehetne hirdetni, a honlapra fel lehetne tenni. Az ajánlatok a megadott határidőig – augusztus 31-ig - érkezhetnek be. A fix ár bruttó 542 Ft/m2. Az 5 éves bérleti

díj vételárként funkcionál, és az 5. év lejárta után véglegesen tulajdonba lehet adni a területet. A bérleti díjat egyösszegben is ki lehet fizetni, de a kezdőrészlet az egy évi bérleti díj.

Dr. Borbás Zsuzsanna jegyző: az ajánlattételi dokumentáció felkerül a honlapra, az ajánlat benyújtásának határideje augusztus 31. A határidő lejárta után 8 munkanapon belül a Pénzügyi- és Ügyrendi Bizottság fogja bontani az ajánlatokat, majd elbírálja, kinek az ajánlata felel meg és kié nem. A végleges döntést a testület hozza meg. A kötendő bérleti szerződésben kell rögzíteni minden, konkrét feltételt, pl. mi van akkor, ha jogutódlás történik? A szerződés aláírását követően azt meg kell küldeni a Magyar Államkincstárnak és a közreműködő hatóságnak. Amikor a hatóságok jóváhagyták az onnantól kezdve lép hatályba.

Dr. Faragó-Mészáros Judit képviselő: a bérleti díjjal és az időtartammal kapcsolatos rendelkezések, nemfizetés esetén a felmondás körülményei is „tiszták”.

Akkor mi van, ha valaki az összes közüzemet megcsinálja és időközben megszűnik a szerződés?

A hasznosítási módoknál lehetne-e finomítani? Vegyék figyelembe azt a nem könnyű időszakot, ami most következik. Az önkormányzat gyakorlatilag egy beépítési kötelezettséget ír elő, amiből 1 éven belül egy tervezési díjat tudnak kifizetni a cégek, de az is milliós nagyságrendű. A beépítés meg aztán pláne nem egyszerű, amikor egy téglát se lehet kapni az országban.

Kéri az 5. l) pont finomítását. A „felmondásra kerül” szófordulat helyett a „felmondhatja” szót javasolja a mondatba fogalmazni, amennyiben a bérlő a beépítési kötelezettségének határidőre nem tesz eleget. Legyen benne egy méltányossági lehetőség, amennyiben a gazdasági helyzet, az építési környezet a kötelezettség teljesítését nem teszi lehetővé.

Dr. Borbás Zsuzsanna jegyző: elfogadja, finomítanak a megfogalmazáson.

Dudás János PÜB elnöke: az 542 Ft/m2 bérleti díj összegénél jelezzék, hogy az bruttó összeg.

Dr. Borbás Zsuzsanna jegyző: az önkormányzat nem áfakörös, itt ÁFA nem jelenik meg.

Nagy Attila Gyula polgármester: kérdés, észrevétel van-e? Ha nincs, javasolja a határozati javaslat elfogadását a fenti módosítás beépítésével, melyet szavazásra bocsát.

A Képviselőtestület 6 igen szavazattal a javaslattal egyetért, és az alábbi határozatot hozza:

**112/2022. (VIII.05.)önkormányzati határozat**

**Tárgy:** Döntés az Ipari terület versenyeztetési eljárásának megindításáról, az ajánlattételi dokumentáció jóváhagyásáról

**H A T Á R O Z A T**

1. Üllés Nagyközségi Önkormányzat Képviselő-testülete az önkormányzat vagyonáról, a vagyonhasznosítás rendjéről és a vagyontárgyak feletti tulajdonosi jogok gyakorlásának szabályairól szóló 13/2021. (X. 19.) önkormányzati rendelet 13. § (3) bekezdése alapján úgy határoz, hogy az önkormányzat tulajdonát képező 490/2, 490/3, 490/4, 490/5, 490/6, 490/7,

490/8 helyrajzi számú kivett ipari terület megnevezésű ingatlanok bérbeadásához szükséges versenytárgyalásos pályázati eljárást ír ki.

1. A Képviselő-testület az előterjesztés mellékletét képező ajánlattételi dokumentációt jóváhagyja.
2. A Képviselő-testület felkéri a Jegyzőt, hogy az ajánlattételi dokumentáció közzétételéről Üllés Nagyközségi Önkormányzat honlapján, a [www.ulles.hu/hirdetmények](http://www.ulles.hu/hirdetmények), tájékoztatók/Ullés ipari terület kiépítése gondoskodjon.

**Határidő:** ajánlattételi dokumentációközzétételére azonnal,

ajánlattételre: 2022. augusztus 31.

**Felelős:** Nagy Attila Gyula polgármester

Dr. Borbás Zsuzsanna jegyző

Czékus Péter műszaki ügyintéző

Erről jegyzőkönyvi kivonaton értesítést kap:

1. Nagy Attila Gyula polgármester
2. Dr. Borbás Zsuzsanna jegyző
3. Czékus Péter műszaki ügyintéző
4. Irattár

Nagy Attila Gyula polgármester: kérdés, észrevétel a nyílt ülés keretében van-e?

Dr. Borbás Zsuzsanna jegyző: a polgármesteri hivatal augusztus 15-19-ig igazgatási szünetet tart, első munkanap augusztus 22. A szünet alatt a postai küldemények átvétele szünetel. Haláleset, sürgős anyakönyvezési ügyek esetén ügyeleti rendszer működik majd.

Nagy Attila Gyula polgármester: egyéb észrevétel, javaslat van-e? Amennyiben nincs, úgy az elkövetkezendő témákra figyelemmel zárt ülés megtartását javasolja, melyet szavazásra bocsát.

A Képviselőtestület 6 igen szavazattal a javaslattal egyetért, és az alábbi határozatot hozza:

**113/2022. (VIII.05.)önkormányzati határozat**

**Tárgy:** Zárt ülés elrendelése

**H A T Á R O Z A T**

Üllés Nagyközségi Önkormányzat Képviselőtestülete – figyelemmel Magyarország helyi önkormányzatairól szóló 2011. évi CLXXXIX. törvény 46.§ (2) bekezdésére – zárt ülés megtartását rendeli el.

Erről jegyzőkönyvi kivonaton értesítést kap:

1.) Nagy Attila Gyula polgármester

2.) Dr. Borbás Zsuzsanna jegyző

3.) Irattár

Nagy Attila Gyula polgármester: megköszöni a részvételt, a nyílt ülést 9 óra 46 perckor bezárja.

K.m.f.

Nagy Attila Gyula Dr. Borbás Zsuzsanna

polgármester jegyző